## Odluka o obliku i načinu provedbe nastupnog predavanja za izbor u znanstveno-nastavna zvanja, umjet­ničko-nastavna i nastavna zvanja

### NN 129/2005 (31.10.2005.), Odluka o obliku i načinu provedbe nastupnog predavanja za izbor u znanstveno-nastavna zvanja, umjet­ničko-nastavna i nastavna zvanja

# REKTORSKI ZBOR

**2397**

Na temelju odredbe članka 105. stavka 2.
podstavka 1. Zakona o znanstvenoj djelatnosti i visokom obrazovanju (»Narodne
novine« br. 123/03, 105/04. i 174/04.) te sukladno
članku 5. stavku 2. Poslovnika Rektorskog zbora i Odluke Rektorskog zbora o
nužnim uvjetima za ocjenu nastavne i stručne djelatnosti u postupku izbora u
znanstveno-nastavna zvanja od 19. srpnja 2005. godine Rektorski zbor na 9.
sjednici u akademskoj 2004./2005. godini uz suglasnost Na­cionalnog
vijeća za visoko obrazovanje od 5. listopada 2005. godine, donosi

## ODLUKU

### O OBLIKU I NAČINU PROVEDBE NASTUPNOG PREDAVANJA ZA IZBOR U ZNANSTVENO-NASTAVNA ZVANJA, UMJETNIČKO-NASTAVNA I NASTAVNA ZVANJA

Članak 1.

Pristupnik koji se prvi put bira u
znanstveno-nastavno zvanje, umjetničko-nastavno i nastavno zvanje uz uvjete
koje propisuje Rek­torski
zbor, moraju imati od Povjerenstva Stručnog vijeća visokog učilišta potvrdno
ocijenjeno nastupno predavanje pred nastavnicima i studentima.

Nastupno predavanje ocjenjuje stručno
povjerenstvo od najmanje tri člana iz pristupnikova znanstvenog odnosno
umjetničkog polja, koje imenuje ovlašteno stručno vijeće.

Članovi stručnog povjerenstva moraju biti u
istom ili višem zvanju od zvanja u koje se pristupnik bira.

Članak 2.

Stručno povjerenstvo iz članka 1. stavka 3. ove
Odluke predložiti će pristupnicima temu i termin za održavanje nastupnog
predavanja. Predložena tema nastupnog predavanja mora biti u okviru redovite
nastave iz predmeta koji je u polju za koji se pristupnik bira.

Stručno povjerenstvo iz prethodnog stavka
predložit će dekanu visokog učilišta koje provodi postupak izbora u
odgovarajuće znanstveno-nastavno, umjetničko-nastavno odnosno nastavno zvanje
do­govoreni naslov teme i termine za održavanje nastupnog predavanja.

Dekan visokog učilišta iz stavka 2. ovog članka
utvrdit će termin za održavanje nastupnog predavanja i o tome obavijestiti
Stručno povjerenstvo i pristupnika.

Članak 3.

Nastupno predavanje mora biti oglašeno na
oglasnim pločama i web-stranicama:

a) visokog učilišta koje provodi natječajni
postupak

b) Rektorata Sveučilišta

Članak 4.

Nastupno se predavanje održava u okviru redovite
nastave pred nastavnicima i studentima visokog učilišta koje je raspisalo
natječaj. Na predavanje se mogu pozvati i druge osobe.

Nastupno predavanje obvezno slušaju članovi
stručnog povjerenstva, studenti i još najmanje pet sveučilišnih nastavnika stručnog
vijeća visokog učilišta na kojem se pristupnik bira.

Članak 5.

Nastupno predavanje mora trajati jedan nastavni
sat, a održava­ju ga svi pristupnici koji su se javili na natječaj, ako
zadovoljavaju ostale uvjete predviđene za izbor u zvanje za koje je natječaj
raspisan.

Članak 6.

Nakon održanog nastupnog predavanja održava se
rasprava u kojoj slušatelji mogu pristupniku postavljati pitanja u vezi s temom
predavanja.

Članak 7.

Nakon održanog nastupnog predavanja i rasprave
iz članka 6. ove Odluke, stručno povjerenstvo daje pisanu ocjenu o nastupnom
predavanju koje se obavezno prilaže izvješću i prijedlogu povjerenstva za izbor
pristupnika u odgovarajuće znanstveno-nastavno zvanje, umjetničko-nastavno
odnosno nastavno zvanje.

Ocjena nastupnog predavanja mora sadržavati
prosudbu predloženikovih sposobnosti, a odnosi se
naročito na:

a)stručnu kompetentnost predavača,

b)pobuđivanje interesa za predmet,

c)primjerenost iznijetog gradiva i pristupa
određenoj godini studija,

d)govorničke vještine,

e)korištenje nastavnih pomagala,

f)druga zapažanja.

Ocjenu kao i prijedlog potpisuju svi članovi
povjerenstva.

Članak 8.

Pristupnik koji ne dobije pozitivnu ocjenu
nastupnog predavanja ne može biti izabran u znanstveno-nastavno zvanje, umjetničko--nastavno
odnosno nastavno zvanje.

Članak 9.

Troškove postupka izbora i nastupnog predavanja
snosi visoko učilište koje je raspisalo natječaj.

Članak 10.

Ova Odluka je sastavni dio Nužnih uvjeta
Rektorskog zbora za ocjenu nastavne i stručne djelatnosti u postupku izbora u
znanstveno-nastavna zvanja i objavljuje se u »Narodnim novinama«.

Urbroj: RZ 2158-60-01/05-247

Osijek, 10. listopada 2005.

Predsjednik                                                     Predsjednica

Nacionalnog
vijeća                                          Rektorskog
zbora

za visoko obrazovanje                                     prof. dr. sc.
dr. h.
c.

**prof****. dr.
sc. Antonije Dulčić**, v. r.                 **Gordana
Kralik**, v. r.

Odluka, NN 129/2005-2397